Új-Zélandon nagyon drága ám az internet. Annyira drága, hogy Magyarországon meg olcsó. Ilyen egyszerű az új-zélandi Flip reklámüzenete, meg persze ott van az érdekes hangzású, titokzatos nyelv, meg a furcsa népviselet. Mert a műszálas otthonka csak valami népviselet lehet valahol messze, az egzotikus Európában.

A Mandíner rögtön el is kezdte ünnepelni a reklámot, hogy így is lehet építeni az ország imázsát, imidzsét és mindazt, amit általában a Lánchíd pasztellszínűre instagrammolt fotóival szoktak állami milliárdokból. Meg persze, hogy már végre a világ túlsó felé is tudják, hogy Magyarország igenis internet-nagyhatalom, és a magyabólyi kisnyugdíjasok is napjában többször updatelik a Facebook-státuszuk, és még azon melegében kitumblrezik a friss almás pitét.

A baj csak az, hogy az új-zélandi szolgáltató másik kisfilmjéből elég egyértelműen kiderül, hogy Magyarország szerintük nem egy fejlett internettel bedrótozott európai állam, hanem egy harmadik világbeli hely. Csak Új-Zélandon olyan drága a gyors internet, hogy még a világtól elzárt törzs is olcsóbban jut hozzá a napi betevő 9gaghez.

Ugyan nem mondják ki, de azért az az aranyos nénike is inkább csak csirkefarhátra licitál a Vaterán, és nem Swarovski-kristállyal kirakott Ipad-tokot. Aranyos kisfilmek, nem akarnak senkit bántani, de azért az az igazság, hogy a Flip nyugodtan forgathatott volna a reklámokat Vietnamban is: ott is szép a táj, szegények az emberek, és olcsó a mobilnet. Csak pechünkre éppen minket találtak meg. Nem mellesleg tényleg rohadt drága lehet az internet arrafelé, hiszen havi 9000 forintért hirdetik diszkontáron, óriási betűkkel. Nem is tudom, hogy akkor a sok Zsákos Frodó, hogy tudja majd letorrentezni a Hobbitot 1080p-ben.